**Štátna pomoc v rámci oddielu 3.1 Dočasného rámca a časté otázky**

Za mesiac február 2021 a nasledujúce mesiace si môžu zamestnávatelia v rámci **opatrení č. 1, 3A a 3B** projektu „Prvá pomoc++“ žiadať o finančné príspevky na zamestnancov v najviac vo výške až 100 % celkovej ceny práce (CCP). Ide o pomoc v rámci **oddielu 3.1** Dočasného rámca pre opatrenia štátnej pomoci na podporu hospodárstva v súčasnej situácii spôsobenej nákazou COVID-19 v platnom znení (ďalej len „Dočasný rámec“) v rámci ktorého je potrebné splniť dve podmienky:

1. **Neboli ste podnikom v ťažkostiach k 31.12.2019**
2. **Neprekročili ste strop pomoci uvedený v oddiely 3.1 Dočasného rámca**

Ak nespĺňate obe tieto podmienky, žiadajte si o finančné príspevky v rámci Výkazu pre priznanie finančného príspevku 80 % CCP.

**Dôležité:** Za žiadateľa na účely poskytovania štátnej pomoci (oprávnený prijímateľ pomoci) a uplatňovania podmienok podľa oddielu 3.1 Dočasného rámca sa považuje za podnik tzv. **„*jediná hospodárska jednotka*“** (skupina spoločností usadených v členskom štáte). Preto aj viaceré oddelené právne subjekty, ktoré majú kontrolné podiely a iné funkčné, hospodárske a organizačné prepojenia, je potrebné na účely uplatnenia pomoci podľa oddielu 3.1 Dočasného rámca pokladať za subjekty tvoriace jednu hospodársku jednotku. Takáto hospodárska jednotka (Prepojený podnik alebo Partnerský podnik) sa potom pokladá za relevantný podnik, teda prijímateľa pomoci, najmä v súvislosti s veľkosťou podniku, s overovaním stropov pomoci, kumulácie pomoci a podmienky „podniku v ťažkostiach“. To znamená, že **tieto podmienky musia byť splnené na úrovni samostatného podniku alebo na úrovni skupiny podnikov (partnerské a prepojené podniky)**.

Definícia pojmov Samostatný podnik, Partnerský podnik a Prepojený podnik.

Ako najjednoduchšie zistiť či ste samostatný, partnerský alebo prepojený podnik? Použite [Príručku pre používateľov k definícií MSP](https://ec.europa.eu/docsroom/documents/42921/attachments/1/translations/sk/renditions/native) od strany 15.

Pre určenie partnerských a prepojených podnikov môžete využiť aj [elektronický formulár](https://www.opvai.sk/dokumenty/metodicke_dokumenty_v-gescii_mhsr/vyhlasenie_velkost_podniku/) a [Modelové vyhlásenie na kvalifikovanie sa ako MSP](https://www.opvai.sk/dokumenty/metodicke_dokumenty_v-gescii_mhsr/modelove_vyhlasenie_msp/), ktorý je dokumentom Ministerstva hospodárstva Slovenskej republiky.

1. „Samostatný podnik“ je každý podnik, ktorý nie je zatriedený ako partnerský podnik v zmysle odseku 2 alebo ako prepojený podnik v zmysle odseku 3.

2. „Partnerské podniky“ sú všetky podniky, ktoré nie sú zatriedené ako prepojené podniky v zmysle odseku 3 a medzi ktorými je takýto vzťah: podnik (vyššie postavený podnik) vlastní, buď samostatne, alebo spoločne s jedným alebo viacerými prepojenými podnikmi v zmysle odseku 3, 25 % alebo viac imania alebo hlasovacích práv iného podniku (nižšie postavený podnik).

Podnik sa však môže klasifikovať ako samostatný, teda ako podnik, ktorý nemá žiadne partnerské podniky, aj keď investori tento limit 25 % dosiahnu alebo prekročia, za predpokladu, že títo investori nie sú prepojení v zmysle odseku 3 individuálne alebo spoločne s príslušným podnikom:

a) verejnými investičnými spoločnosťami, spoločnosťami investujúcimi do rizikového kapitálu, fyzickými osobami alebo skupinami fyzických osôb, ktoré sa pravidelne zúčastňujú na rizikových investičných aktivitách, ktoré investujú vlastný kapitál do nekótovaných firiem (podnikateľskí anjeli) za predpokladu, že celkové investície týchto podnikateľských anjelov v rovnakom podniku sú nižšie ako 1 250 000 EUR;

b) univerzitami alebo neziskovými výskumnými strediskami;

c) inštitucionálnymi investormi, vrátane regionálnych rozvojových fondov;

d) orgánmi miestnej samosprávy, ktoré majú ročný rozpočet menší ako 10 mil. EUR a menej ako 5 000 obyvateľov.

3. „Prepojené podniky“ sú podniky, medzi ktorými je niektorý z týchto vzájomných vzťahov:

a) podnik má väčšinu hlasovacích práv akcionárov alebo členov v inom podniku;

b) podnik má právo vymenovať alebo odvolať väčšinu členov správneho, riadiaceho alebo dozorného orgánu;

c) podnik má právo dominantne pôsobiť na iný podnik na základe zmluvy uzatvorenej s týmto podnikom alebo na základe ustanovenia v jeho spoločenskej zmluve alebo stanovách;

d) podnik, ktorý je akcionárom alebo členom iného podniku, sám kontroluje na základe zmluvy s inými akcionármi tohto podniku alebo členmi tohto podniku väčšinu hlasovacích práv akcionárov alebo členov v tomto podniku.

Vychádza sa z predpokladu, že dominantný vplyv neexistuje, ak sa investori uvedení v druhom pododseku odseku 2 nezapoja priamo alebo nepriamo do riadenia príslušného podniku – bez toho, aby boli dotknuté ich práva ako akcionárov.

Podniky, ktoré sa nachádzajú v niektorom zo vzťahov uvedených v prvom pododseku prostredníctvom jedného alebo viacerých podnikov, alebo majú niektorého z investorov uvedených v odseku 2, sa tiež považujú za prepojené.

Podniky, ktoré sa nachádzajú v niektorom z týchto vzťahov prostredníctvom fyzickej osoby alebo skupiny fyzických osôb konajúcich spoločne, sa tiež považujú za prepojené podniky, ak svoju činnosť alebo časť svojej činnosti vykonávajú na rovnakom relevantnom trhu alebo na priľahlých trhoch.

Za „priľahlý trh“ sa považuje trh pre výrobok alebo službu, ktorý sa nachádza bezprostredne vo vyššej alebo nižšej pozícii vo vzťahu k relevantnému trhu.

4. Okrem prípadov uvedených v odseku 2 druhom pododseku sa podnik nemôže považovať za MSP, ak 25 % alebo viac imania alebo hlasovacích práv je priamo alebo nepriamo kontrolovaných spoločne alebo individuálne jedným alebo viacerými verejnými orgánmi.

5. Podniky môžu poskytnúť vyhlásenie o svojom postavení samostatného podniku, partnerského podniku alebo prepojeného podniku vrátane údajov týkajúcich sa limitov štátnej pomoci v rámci oddielu 3.1 Dočasného rámca. Vyhlásenie sa môže poskytnúť aj vtedy, keď je imanie rozptýlené tak, že nie je možné presne určiť, kto je jeho držiteľom; v takomto prípade podnik môže poskytnúť vyhlásenie v dobrej viere, že môže odôvodnene predpokladať, že jeden podnik v ňom nevlastní alebo spoločne navzájom prepojené podniky nevlastnia 25 % alebo viac.

1. **Podnik v ťažkostiach**

(v zmysle definície článku 2 odsek 18 nariadenia Komisie (EÚ) č. 651/2014 z 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy, Ú. v. EÚ L 187, 26.6.2014, s. 18)

Výnimka pre mikropodniky a malé podniky

Pomoc v rámci oddielu 3.1 Dočasného rámca sa smie poskytnúť **mikropodnikom alebo malým podnikom** (zamestnáva menej ako 50 osôb a ktorého ročný obrat a/alebo celková ročná súvaha nepresahuje 10 mil. EUR), ktoré existujú viac ako tri roky, ktoré už boli v ťažkostiach k 31. decembru 2019, a to pod podmienkou, že nie sú predmetom kolektívneho konkurzného konania podľa vnútroštátneho práva a že nedostali pomoc na záchranu ani pomoc na reštrukturalizáciu. Prípadne ak takúto pomoc na záchranu dostali, v čase poskytnutia pomoci na základe tejto schémy už vrátili príslušný úver alebo vypovedali príslušnú záruku, a prípadne ak takúto pomoc na reštrukturalizáciu dostali, v čase poskytnutia pomoci podľa tejto schémy už nepodliehajú reštrukturalizačnému plánu.

Ak spĺňate vyššie uvedené podmienky pre mikro a malé podniky, ste oprávneným žiadateľom aj v rámci oddielu 3.1 Dočasného rámca a môžete si žiadať o finančné príspevky najviac vo výške 100 % CCP, aj za predpokladu že ste boli podnikom v ťažkostiach k 31.12.2019. Môžete si podať Výkaz pre priznanie finančného príspevku 100 % CCP, a v tomto výkaze zaškrtnite políčko „*nie som podnikom v ťažkostiach k 31.12.2019*“.

Podnik v ťažkostiach a existencia subjektu menej ako 3 roky

Malé a stredné podniky, ktoré existujú menej ako tri roky **sa nepovažujú za podniky v ťažkostiach**, avšak **nesmú byť** predmetom kolektívneho konkurzného konania podľa vnútroštátneho práva a nedostali pomoc na záchranu, ani pomoc na reštrukturalizáciu. (Podnik nesmie byť predmetom kolektívneho konkurzného konania alebo spĺňa kritériá domácich právnych predpisov na to, aby sa stal predmetom kolektívneho konkurzného konania na žiadosť svojich veriteľov; alebo ak podnik dostal pomoc na záchranu a ešte neuhradil úver alebo nevypovedal záruku, alebo ak dostal pomoc na reštrukturalizáciu a stále podlieha reštrukturalizačnému plánu).

Definícia podniku v ťažkostiach nájdete na našej webovej stránke:

[*https://www.pomahameludom.sk/docs/definicia\_podnik\_v\_tazkostiach\_web\_oplz.pdf*](https://www.pomahameludom.sk/docs/definicia_podnik_v_tazkostiach_web_oplz.pdf)

Test podniku v ťažkostiach, inštrukcie k určeniu podniku v ťažkostiach aj pokyny k vyplneniu testu:

[*https://www.opvai.sk/media/102029/podnik-v-%C5%A5a%C5%BEkostiach-v42.zip*](https://www.opvai.sk/media/102029/podnik-v-%C5%A5a%C5%BEkostiach-v42.zip)

Ak je podnik žiadateľa súčasťou väčšej podnikateľskej skupiny, ktorá má spoločný zdroj kontroly v dôsledku ktorého konajú takéto podniky spoločne koordinovane ako **jediná hospodárska jednotka**, aplikuje sa hodnotenie znakov podniku v ťažkostiach individuálne na žiadateľa ako aj na skupinu so spoločným zdrojom kontroly ako celok v zmysle pravidiel pre posudzovanie podniku v ťažkostiach. V bežnej praxi ide predovšetkým o vzťah dcérskych spoločností a materskej spoločnosti.

Pomoc môže byť poskytnutá v prípade, že:

* podnik žiadateľa (ktorý je súčasťou väčšej podnikateľskej skupiny, ktorá má spoločný zdroj kontroly) nenapĺňa znaky podniku v ťažkostiach v zmysle pravidiel pre posudzovanie podniku v ťažkostiach a zároveň
* skupina ako celok (ktorej súčasťou je podnik žiadateľa) nenapĺňa znaky podniku v ťažkostiach v zmysle pravidiel pre posudzovanie podniku v ťažkostiach.

1. **Stropy (limity) poskytnutej pomoci podľa oddielu 3.1 Dočasného rámca**

Celková výška pomoci, ktorá je poskytnutá prijímateľovi pomoci podľa oddielu 3.1. Dočasného rámca, nemôže presiahnuť **1,8 milióna eur**.

Celková výška pomoci ktorá je poskytnutá žiadateľovi pôsobiacemu v odvetví rybolovu a akvakultúry nesmie presiahnuť sumu **270 000,00 eur**.

Celková výška pomoci, ktoré je poskytnutá žiadateľovi pôsobiacemu v poľnohospodárskej prvovýrobe nesmie presiahnuť sumu **225 000,00 eur**.

Limity poskytnutej pomoci podľa oddielu 3.1 Dočasného rámca sa sledujú kumulatívne za tzv. **jedinú hospodársku jednotku**, to znamená za všetky partnerské a prepojené podniky spolu.

V rámci projektu „Prvá pomoc“ je potrebné dodržať vyššie uvedené limity štátnej pomoci (spočítavať žiadanú/poskytnutú pomoc) **v rámci oddielu 3.1** Dočasného rámca spolu za všetky nasledujúce pomoci:

* Poskytnutú pomoc v rámci **opatrení č. 2 a 4A** projektu „Prvá pomoc“ za mesiace **marec až september 2020** (ak ste SZČO a zároveň zamestnávateľ)
* Žiadanú/poskytnutú pomoc v rámci **opatrení č. 1, 3A a 3B** za mesiac **február 2021 a nasledujúce mesiace** v rámci projektu Prvá pomoc++ (**iba oddiel 3.1** – **100% CCP**)
* Žiadanú/poskytnutú [pomoc v rámci iných schém pomoci](http://www.statnapomoc.sk/?p=5003) podľa oddielu 3.1 Dočasného rámca

Uvedené limity štátnej pomoci sa sledujú výhradne v rámci oddielu 3.1 Dočasného rámca, od dátumu schválenia Dočasného rámca Európskou komisiou, od 19.3.2020.

FAQ – Časté otázky ohľadom štátnej pomoci

**Otázka č. 1**

*V kolónke: Žiadali ste aj o pomoc z iných schém v rámci Dočasného rámca 3.1: Tu mi nie je jasné, čo sa týka dotácie na nájomné – či vypĺňa nájomca alebo prenajímateľ musí uvádzať sumu dotácie za všetkých nájomcov, ktorí o dotáciu žiadali v mene prenajímateľa?*

Dotácia na úhradu nájomného (na základe zákona č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov, zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a zákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci)) sa započíta ako poskytnutá pomoc v rámci oddielu 3.1 Dočasného rámca pre opatrenia štátnej pomoci na podporu hospodárstva v súčasnej situácii spôsobenej nákazou COVID-19 (ďalej len „Dočasný rámec“). Podľa Schémy štátnej pomoci na podporu ekonomiky v súvislosti s vypuknutím ochorenia COVID-19 – Dotácia na nájomné, **je príjemcom pomoci nájomca**. Do povoleného stropu pomoci si ju započítava nájomca (v ktorého mene o dotáciu žiadal prenajímateľ).

Informácia o tom, že poskytnutá štátna pomoc bola podľa oddielu 3.1 Dočasného rámca a v akej výške by mala byť uvedená v Oznámení o schválení dotácie, prípadne inom právnom akte (napr. Zmluve o poskytnutí dotácie, Rozhodnutí o poskytnutí pomoci a pod.).

V prípade, kedy z takéhoto dokumentu nie je jasné a zrejmé, aká presne výška pomoci je poskytovaná, odporúčame obrátiť sa a kontaktovať priamo príslušného poskytovateľa.

**Otázka č. 2**

*Radi by sme požiadali o aplikačné stanovisko k možnosti predkladania žiadosti o poskytnutie finančného príspevku v rámci projektu „PRVÁ POMOC“ („PRVÁ POMOC + +“), Opatrenie 3A, Schéma štátnej pomoci pre dočasnú pomoc na podporu udržania zamestnanosti a podporu samostatne zárobkovo činných osôb v období situácie spôsobenej nákazou COVID-19 v znení Dodatku č. 1 a č. 2 /SA.59280 (2020/PN), SA.62004 (2021/N) pri modeli nepriameho prepojenia medzi dcérskymi spoločnosťami so sídlom v Slovenskej republike, keď ich materská spoločnosť má sídlo v Českej republike, keď „prepojenie“ možno určiť výhradne cez túto zahraničnú spoločnosť, t. j. či sa v takomto prípade výška pomoci poskytnutá dcérskej spoločnosti „1“ bude započítavať do výšky minimálnej pomoci poskytnutej dcérskej spoločnosti „2“, respektíve či budú tieto vnímané ako „jediný podnik“, na ktorý sa bude kumulatívne vzťahovať limit 1.800.000,- Eur, na prijímateľa pomoci podľa oddielu 3.1. Dočasného rámca, alebo bude tento rámec posudzovaný pre každú z týchto právnických osôb s vlastnou právnou subjektivitou samostatne. Pretože v dodatku č. 1 k schéme je pod čiarou uvedené.“ Viaceré oddelené právne subjekty, ktoré majú kontrolné podiely a iné funkčné, hospodárske a organizačné prepojenia, možno na účely uplatnenia tejto schémy pokladať za subjekty tvoriace jednu hospodársku jednotku. Táto hospodárska jednotka sa potom pokladá za relevantný podnik, teda prijímateľa pomoci.“*

Je potrebné upozorniť, že pomoc podľa tejto schémy pomoci je štátnou pomocou, nie pomocou *de minimis* poskytovanou „jedinému podniku“, ktorý má vlastnú definíciu podmienok. Zároveň platí, že pomoc *de minimis* poskytnutá či už materskej spoločnosti, alebo inému prepojenému/partnerskému podniku podľa schém pomoci *de minimis*, za nezapočítava do štátnej pomoci poskytovanej podľa tejto schémy pomoci oddielu 3.1. Dočasného rámca (časti 2.1.2. schémy pomoci).

Stanovený limit 1.800.000,- EUR, ako maximálny povolený strop štátnej pomoci sa vzťahuje na štátnu pomoc poskytovanú podľa oddielu 3.1 Dočasného rámca. Vzhľadom k tomu, je potrebné pozorne zo strany žiadateľa/prijímateľa oboznámiť sa so Zmluvou/Dohodou alebo iným právnym aktom, ktorým mu poskytovatelia poskytujú štátnu pomoc v rámci COVID-19 opatrení ([pomoc v rámci iných schém pomoci](http://www.statnapomoc.sk/?p=5003)), kde je uvedený konkrétny typ pomoci a podľa ktorého príslušného oddielu dočasného rámca sa pomoc poskytuje. V prípade, ak materskej spoločnosti, alebo inému prepojenému/partnerskému podniku bola poskytnutá pomoc podľa oddielu 3.1 dočasného rámca štátna pomoc túto je nutné započítať do uvedeného limitu.

V súvislosti s uplatňovaním podmienky príjemcu pomoci, ktorým je jeden podnik, sa za oprávneného prijímateľa pomoci považuje podnik ako jediná hospodárska jednotka („undertaking/economic unit“). Preto viaceré oddelené právne subjekty, ktoré majú kontrolné podiely a iné funkčné, hospodárske a organizačné prepojenia, možno na účely uplatnenia tejto schémy pokladať za subjekty tvoriace takúto jedinú hospodársku jednotku. Takáto hospodárska jednotka sa potom pokladá za prijímateľa pomoci.“

To znamená, že sa overujú podmienky stanovené v PRÍLOHE I schémy pomoci, Článku 3 v rámci možného prepojenia podnikov („Prepojený podnik“) alebo partnerstva („Partnerský podnik“). Odporúčame pre určenie toho, či prijímateľ pomoci spadá do skupiny podnikov, a definície „Partnerského podniku“ alebo „Prepojeného podniku“ príručku pre podniky s názvom: [Príručka pre používateľov k definícii MSP](https://ec.europa.eu/docsroom/documents/42921/attachments/1/translations/sk/renditions/native)

<<https://ec.europa.eu/docsroom/documents/42921/attachments/1/translations/sk/renditions/native>>

**Otázka č. 3**

*Celková výška pomoci (1,8 mil.€), ktorú nemôžeme presiahnuť k tomu, aby sme žiadali o dotáciu podľa odd. 3.1. je myslená iba v rámci našej jednej spoločnosti alebo treba sledovať aj všetky ostatné firmy (každá má iné IČO), ktoré spadajú do veľkého podniku, pod ktorý patríme?*


Je potrebné sledovať a spočítať poskytnutú/žiadanú pomoc za všetky prepojené podniky. Veľmi zjednodušená definícia prepojenosti: podnik (vyššie postavený podnik) vlastní, buď samostatne, alebo spoločne s jedným alebo viacerými prepojenými podnikmi 25 % alebo viac imania alebo hlasovacích práv iného podniku (nižšie postavený podnik).

Definíciu samostatného, partnerského a prepojeného podniku nájdete v prílohe č. I Definícia MSP v aktuálnej Schéme štátnej pomoci pre dočasnú pomoc na podporu udržania zamestnanosti a podporu samostatne zárobkovo činných osôb v období situácie spôsobenej nákazou Covid-19.

Pre určenie či ide o samostatný, partnerský alebo prepojený podnik (a s koľkými subjektmi) odporúčame využiť [Príručku pre používateľov k definícií MSP](https://ec.europa.eu/docsroom/documents/42921/attachments/1/translations/sk/renditions/native) <https://ec.europa.eu/docsroom/documents/42921/attachments/1/translations/sk/renditions/native>

**Otázka č. 4**

*V časti, kde zadávame schémy štátnej pomoci aj s konkrétnymi sumami, máme zadávať dotácie, ktoré boli poskytnuté iba našej spoločnosti, alebo je potrebné zadávať dotácie s konkrétnymi sumami aj za ostatné firmy (každá má iné IČO), ktoré spadajú do veľkého podniku, pod ktorý patríme?*



Áno, je potrebné zadávať spočítané (kumulatívne) sumy žiadanej/vyplatenej pomoci v rámci oddielu 3.1 Dočasného rámca **za všetky prepojené/partnerské podniky**, ktoré s vami tvoria jednu hospodársku jednotku (jeden podnik) - v zmysle PRÍLOHY 1Schémy štátnej pomoci pre dočasnú pomoc na podporu udržania zamestnanosti a podporu samostatne zárobkovo činných osôb v období situácie spôsobenej nákazou Covid-19.